PAGE  
2




PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti,  18 aprilie  2007               

Pl-x  237/2007                      


A V I Z

                  asupra propunerii legislative pentru declararea zilei de 

„1 ianuarie – Ziua României Europene”
               În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru declararea zilei de „1 ianuarie – Ziua României Europene”, iniţiată de un grup de deputaţi şi senatori, trimisă cu adresa nr. Pl-x 237 din 10 aprilie 2007  şi înregistrată cu nr.31/418 din 11 aprilie 2007.
            Senatul, în calitate de primă Cameră sesizată, a respins propunerea legislativă, în şedinţa din 29 martie 2007.

            În conformitate cu dispoziţiile art.75 alin.(1) din Constituţia României, republicată şi ale art. 92 alin. (9) pct.1 din Regulamentul Camerei Deputaţilor, republicat, Camera Deputaţilor este  Cameră  decizională.
             Potrivit prevederilor art. 61 din Regulamentul Camerei Deputaţilor, republicat, Comisia a dezbătut propunerea legislativă supusă avizării, în şedinţa din 18 aprilie 2007.  La lucrările Comisiei a participat, din partea iniţiatorilor, domnul senator Marius Marinescu.
            Iniţiativa  legislativă are ca obiect de reglementare declararea zilei de 1 ianuarie „Ziua României Europene”, simbolizând unul din cele mai importante evenimente  pentru poporul român, aderarea la Uniunea Europeană.
           Membrii comisiei au examinat propunerea legislativă supusă avizării, expunerea de motive, punctul de vedere al Guvernului transmis cu adresa nr.22 din 04.01.2007, prin care nu susţine adoptarea acesteia şi avizul favorabil, cu unele observaţii şi propuneri, al Consiliului Legislativ, nr.1699 din 13.12.2006.
            În urma dezbaterilor, Comisia juridică, de disciplină şi imunităţi a hotărât, cu majoritate de voturi (3 voturi împotrivă şi 2 abţineri), avizarea  negativă a propunerii legislative, în măsura în care se consideră că ne aflăm în situaţia unei duble reglementări, întrucât prin Hotărârea Guvernului nr.1598/2006,  ziua de 1 ianuarie a fost declarată „Ziua aderării României la Uniunea Europeană”. 
           În raport de obiectul şi conţinutul său,  propunerea legislativă face parte din categoria legilor ordinare.
                                         PREŞEDINTE,                               SECRETAR, 
                                         Sergiu ANDON                              George BĂEŞU
      Consilier, C. Păduroiu

